Milionarii lunii mai (IV)

Pentru că legea nu prevede nici urmă de pedeapsă pentru desfășurarea campaniei electorale în afara perioadei de 30 de zile înainte de ziua alegerilor, campania electorală a început deja în forță, de câteva săptămâni. Orașele sunt pline de bannere, mash-uri, afișe. În campania oficială, acestea toate vor dispărea, pentru că atunci vor fi ilegale. Dar acum nu sunt. Cum nici mitingurile electorale nu sunt ilegale acum. Atunci vor fi, pentru că legea limitează cheltuirea banilor în campanie. Practic, șuvoaiele de bani care se scurg acum în propagandă electorală vor înceta. Poate, atunci, vom vedea și temele unei campanii pentru europarlamentare. Dar, deocamdată, bătălia se dă pe schimbarea guvernării, pe anticorupție sau pe realizări ori nerealizări interne. Nu, nu despre asta e vorba la europarlamentare, iar cine se duce să voteze în ideea că o va alunga pe Dăncilă va fi extrem de dezamăgit.

Dar, dacă încă nu suntem siguri ce beneficii vom avea noi, alegătorii, în urma votului din 26 mai, știm, din experiența anilor trecuți și prezenți, care sunt beneficiile celor pe care-i alegem în Parlamentul European.

Victor Boștinaru, PSD, este europarlamentar din 2007, de la primele mandate alese ale României. I-o fi ajuns și lui, săracul, cât s-a sacrificat pentru țară, 12 ani. Nu mai este pe listele pentru 26 mai, dar este, oricum, pe lista politicienilor români care se pot retrage liniștiți.

De când este europarlamentar și-a cumpărat o casă, dar mai micuță decât cea de 376 de metri pătrați pe care o avea de pe când era doar membru al Parlamentului României. Și și-a mai luat un modest Hyundai. Dar în conturi… Ei, în conturi a pus cărămidă peste cărămidă, de arătau, la final de 2017, cam așa: 443.187 de euro și 195.333 de lei. Plasamente financiare, bijuterii, tablouri sau ceasuri nu are. Dar, oricum, nu e rău. Jumătate de milion de euro plus o pensie consistentă de la PE, de acum încolo, chiar a meritat.

Adina Vălean, PNL, este, de asemeni, un europarlamentar român cu vechime din 2007. Și este, până acum, cetățeanul român care a ocupat cea mai importantă poziție în PE: vicepreședinte. Adinei Vălean trebuie să-i mulțumim, dacă e să fim cinstiți, pentru actualele tarife de roaming pentru voce și date în UE, căci aducerea lor cu picioarele pe pământ de la ea a pornit, de la un raport de-al domniei-sale adoptat în PE încă din 2007. Săru’ mâna, doamnă, asta chiar a fost tare.

De când este europarlamentar, doamna Vălean a cumpărat o casă în Drajna, Prahova, și un apartament în București. Apartamentul e celebru, căci se spune că ar fi costat cam 400.000 de euro, și este cumpărat de la familia lui Virgil Măgureanu. Pentru acest apartament există și un credit de 120.000 de euro, din care mai erau de plătit, în 2018, doar 37.000 de euro. În conturi, doamna Vălean a strâns mai puțin. 289.445 de euro, 8.799 de dolari americani, 232 de coroane daneze și 14.179 de lei. Nu e mult, după 12 ani, dar casa aia de 400.000 de euro există, e acolo. Și, în plus, să nu uităm că doamna Adina Vălean are în grijă și întreținere un ilustru jucător de poker. Chiar, știți ce venituri a realizat Crin Antonescu din 2016 încoace? Zero. Nu-i nimic, doamna Vălean este din nou pe listele PNL pentru europarlamentare. Somn ușor, Crin, somn ușor!